fanebånd
Fanebånd er bånd med inskription, der påhæftes militære eller civile faner ved fanespyddet enten som udmærkelsestegn eller til minde om den pågældende militære enheds deltagelse i felttog eller slag.
Det seneste kongeligt tildelte fanebånd bærer teksten "Amalienborg 9. april 1940" og er tildelt Den Kongelige Livgarde i 1986. Derudover har Den Kongelige Livgarde fanebåndet "Kjøbenhavn 1658-1659 – Nyborg 1659 – Lund 1676 – Malmø 1677", og fanebåndet "Helsingborg 1710 – Gadebusch 1712 – Stralsund 1715 – Isted 1850 – Dybbøl 1848 og 1864". De to sidste fanebånd er tildelt i 1908.
Slesvigske fodregiment har modtaget tre kongeligt tildelte fanebånd, det første fanebånd bærer teksten "Boden 1813 – Isted 1850" og er modtaget for deltagelse i Englandskrigene.
I forbindelse med Dannebrogs såkaldte 800 års jubilæum, udleverede Danmarks-Samfundet fanebånd med teksten "Dannebrog 800 år 1219-2019" til alle faner, der deltog i festligholdelsen over hele landet, herunder også civile foreningers faner.
I Danmark er der ingen faste regler, der regulerer brugen af fanebånd, men i Forsvaret benyttes kun fanebånd tildelt af regenten.